Kleinfontein is 'n jong nedersetting naby Pretoria, Suid-Afrika, waarvan die inwoners deur hul aandeelhouer-reëls tot Afrikaanssprekende Christene beperk word. Kleinfontein-plaas is in 1992 aangekoop en is sedert die middel 1990s ontwikkel as 'n Afrikaner-enklawe met 'n beperkte ekonomie. Alhoewel dit 'n plaas met woonhuise eerder as 'n dorpsgebied is, het dit teen 2017 reeds 'n inwonertal van 1 200 mense en 'n laerskool gehad. Orania word as hul sustersdorp beskou. Kleinfontein is geleë tussen Pretoria en Bronkhorstspruit. Dit lê net suid van die N4 en net wes van die R515, 'n paar kilometer suid van Rayton. Dit is gestig deur afstammelinge van die oorspronklike Voortrekkers en Boere wat selfbeskikking in 'n outonome volkstaat soek. Dit is 'n poging om die ideaal van 'n volkstaat van sommige Afrikaners te verwesenlik. Kleinfontein is een van twee slegs-Afrikaner enklawe in Suid-Afrika, die ander synde Orania. Na 'n 9 maande lange proses is Kleinfontein op 16 Maart 2018 van 'n koöperasie na 'n aandeleblokskema omskep, en is in hierdie opsig soortgelyk aan Orania.